juletop
Juletop, Veltheimia, planteslægt i aspargesfamilien med to arter i Kapregionen i Sydafrika. Slægten har den for familien karakteristiske opbygning med lange, smalle blade, hvis basis indgår i dannelsen af et underjordisk løg, og et langt, bladløst blomsterskaft med en klase af blomster. Afvigende er blomsternes lyserøde farve og støttebladene, der er meget lange og fremtrædende i klasens top.
Især i tidligere tid blev en art af juletop, Veltheimia viridifolia, drevet til blomstring ved juletid i stue eller drivhus.